U-Bulawayo Uthwaliswe Nzima Yikusilela Kwamanzi Ngesikhathi seCovid 19
Inengi labantu bakoBulawayo lithi phezu kodubo lwamanzi sebebhekane lodubo lokuqansa kwabatholakala beleCovid-19 edolobheni leli nanku selihamba phambili ekubeni lenani eliphezulu lababanjwa belegcikwane leli.
BULAWAYO — Izakhamizi zedolobho lakoBulawayo ezivele zibhekane lodubo lwamanzi kanye lokumemetheka ngesiqubu esiphezulu somkhuhlane weCovid-19 zikhala ngokuthi lezinhlupho sezisengezwa ngokutshona abantu belayinele ezibholaneni lasezimoteni zekhansili ezibabela lawomanzi. Bathi batshona besondelelene duze laduzane okulakho ukumemethekisa iCovid-19, ngalesi sikhathi idolobho leli likhokhela ekubeni lenani eliphezulu lasebebanjwe belegcikwane leli eZimbabawe. Isakhamuzi sakoBulawayo, uMnu Onias Tshuma usole kakhulu ukusilela kwamanzi ethi kwenza abantu bengananzi iziqondiso zeLockdown. “Udubo esibhekane lalo ngolwamanzi lapha eTshabalala njalo ezibholaneni abantu sebehamba bebanengi akula social distancing ngoba abantu badinga amanzi akulalamuntu obonisa abantu ngalo umkhuhlane weCovid-19.” Esinye njalo isakhamuzi sakoBulawayo, uNdodana Moyo uthi iCovid-19 iyasabalala ngesiqhubu esikhulu kubangelwa yikuthi abantu bafuqwa yikudinga okokuziphilisa. “Idolobho libhekane lokumemetheka kweCovid-19 edolobheni kubangelwa yikuthi abantu bayahlupheka baphila ngokuziphandela kwenza impilo yabo ibenzima. Kulalodubo lwamanzi inengi litshona lifolele amanzi kumaBowser ekhansili bengazivikelanga ngamamask lesocial distancing kubangela ukuba inani labaleCovid-19 liqhubeke likhula ngoba akulambono wokuletha amanzi edolobheni okufana leMatabeleland Zambezi water project.” Olwela amalungelo oluntu, uMnu Mbuso Fuzwayo uthi ukumemetheka kweCovid -19 kuliqiniso ngoba abantu abalamanzi okugeza izandla njalo abantu bahlala beminyene. “Okwenzakalayo kuBulawayo kuliqiniso ukuba abantu babanjwa yiCovid-19 ngoba abantu bayadubeka njalo uBulawayo wamukela wonke umuntu osuka phanle kwelizwe, Idolobho libhekane lodubo olukhulu lokuzivikela ukubamba lumkhuhlane ngoba abalamanzi okugeza izandla njalo kuzakubanzima ukumelana lobuqili edolobheni Kanye lalo umkhuhlane ngoba akulamali, njalo akulamanzi.” Isikhulumi sekhansili yedolobho lakoBulawayo, uNkosikazi Nesisa Mpofu uchaze ukuba idolobho alisela manzi yikho sebeyabela abantu amanzi kuhlelo lwewater shedding. “Sesingezelele amahola ezivalela khona uzulu amanzi kulandela ukusilela amanzi edolobheni. Amanzi asezabuya kuzulu kanye ngeviki ukuze amanzi esilawo asifikise kusikhathi esizayo sezulu sicela uzulu alondoloze amanzi. Amanzi aku29.9 percent full.” Ngodubo lokumemetheka komkhuhlane weCovid-19 edolobheni lakoBulawayo, uSikhwicamfundo Solwayo Ngwenya usekhuthaze uzulu ukuba azivikele kulo umkhuhlane. “Ligqoke amamask livale umlomo lamakhala, ligeze izandla lapho umuntu ethe wabamba lapha lalaphaya, siyalixwayisa mahlabezulu. Siyalixwayisa kakhulu mahlabezulu ukuba lixwayane lendawo eziminyeneyo, okufuqana khona lingayi ezimfeni, emabhasini. Umkhuhlane usubhahile njalo awubonakali, abantu bafa amasinya akukuphi lesikhathi sokulayela kusukela lamuhla linanzelele kakhulu.” Inani lababanjwa umkhuhlane weCOVID-19 lokhu liqansa okwethusayo edolobheni lakoBulawayo eliyilo eselikhokhela ukuba lenani eliphezulu elizweni jikelele labantu asebethe babanjwa lumkhuhlane lokulahlekelwa ngumpefumulo. Loludubo lweCovid 19, lubikwa solumemetheka lasemhlubulweni wonke nje weMandebeleni.